Tiszagyulaháza Község Önkormányzata Polgármesterének **2021. március 23-án** – kedden – a **veszélyhelyzet** és a veszélyhelyzeti intézkedések hatálybalépéséről szóló 27/2021. (I. 29.) Kormányrendelet, és a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdésében foglalt felhatalmazás alapján – a képviselőkkel egyeztetve – meghozott

**7/2021. (III. 23.) számú Polgármesteri Határozata**

**az óvodába történő jelentkezés módjának és az óvodai felvétel időpontjának meghatározására a 2021/2022. nevelési évre vonatkozóan**

Tiszagyulaháza Község Önkormányzata Polgármestere a nemzeti köznevelésről szóló   
2011. évi CXC. törvény 83. § (2) bekezdés b) pontja alapján a Tiszagyulaházi Aprajafalva Óvodába (4097 Tiszagyulaháza, Jókai utca 7. szám) történő beiratkozás időpontját a 2021/2022. nevelési évre vonatkozóan a következők szerint határozza meg:

**2021. május 03-án** (hétfő) 800 - 1600 óráig

**2022. május 04-én** (kedd) 800 - 1200 óráig

**Az óvodai jelentkezés helye: 4097 Tiszagyulaháza, Jókai utca 7.**

A Polgármester - a nevelési-oktatási intézmények működéséről és a köznevelési intézmények névhasználatáról szóló 20/2012. (VIII. 31.) EMMI rendelet 20. § (1) bekezdése alapján - az óvodai beiratkozás idejéről, az erről való döntés és a jogorvoslat benyújtásának határidejéről az előterjesztés melléklete szerinti hirdetményt tesz közzé a helyben szokásos módon, 2021. március 31.napjáig.

Polgármesterként a Tiszagyulaházi Aprajafalva Óvoda intézményvezetőjének értesítéséről és a hirdetmény közzétételéről gondoskodok.

**Határidő:** 2021. március 31. **Felelős:** Mikó Zoltán polgármester

K.m.f.

**Mikó Zoltán**

polgármester

**Melléklet**

a 7/2021. (III. 23.) számú Polgármesteri Határozathoz

**HIRDETMÉNY**

Tiszagyulaháza Község Önkormányzata Polgármestere értesíti a kedves szülőket, hogy a 2021/2022. nevelési évre vonatkozóan a 3. életévüket betöltött gyermekek **óvodai beíratásának időpontja:**

**2021. május 03-án** (hétfő) 800 - 1600 óráig

**2022. május 04-én** (kedd) 800 - 1200 óráig

Az óvodába felvehető az a gyermek is, aki a harmadik életévét a felvételétől számított fél éven belül betölti, feltéve, hogy minden, a településen lakóhellyel, ennek hiányában tartózkodási hellyel rendelkező hároméves és annál idősebb gyermek óvodai felvételi kérelme teljesíthető.

A gyermek abban az évben, amelynek augusztus 31. napjáig a harmadik életévét betölti, a nevelési év kezdő napjától legalább napi négy órában óvodai foglalkozáson vesz részt. A szülő - tárgyév május 25. napjáig benyújtott - kérelme alapján a gyermek jogos érdekét szem előtt tartva, annak az évnek az augusztus 31. napjáig, amelyben a gyermek a negyedik életévét betölti, a Kormány rendeletében kijelölt szerv (a továbbiakban: felmentést engedélyező szerv) felmentheti az óvodai foglalkozáson való részvétel alól, ha a gyermek családi körülményei, sajátos helyzete indokolja. Ha az eljárásban szakértőt kell meghallgatni, csak az óvodavezető vagy a védőnő rendelhető ki.

A szabálysértésekről, a szabálysértési eljárásról és a szabálysértési nyilvántartási rendszerről szóló 2012. évi II. törvény 247. § (1) bekezdés a) pontja alapján az a szülő vagy törvényes képviselő, aki a szülői felügyelete vagy gyámsága alatt álló gyermeket kellő időben az óvodába nem íratja be szabálysértést követ el.

A beíratás helye: **4097 Tiszagyulaháza, Jókai utca 7.**

A beíratáshoz szükséges:

* a gyermek születési anyakönyvi kivonata vagy személyi igazolványa, lakcímkártyája, TAJ-száma
* a szülő (gondviselő) személyi igazolványa, lakcímkártyája.

Az óvodavezető 2021. június 3. napjáig írásban értesíti a szülőt – jogszabályban meghatározott módon és formában – a felvételi eljárás eredményéről.

Az óvoda döntése ellen a szülő - a közléstől, ennek hiányában a tudomására jutásától számított tizenöt napon belül - a gyermek érdekében eljárást indíthat.

Hajdúnánás Városi Önkormányzat Jegyzője jár el és hoz másodfokú döntést:

1. a jogszabálysértésre vagy az intézmény belső szabályzatának megsértésére hivatkozással benyújtott kérelem, továbbá
2. az óvodai felvétellel és az óvodából való kizárással kapcsolatban érdeksérelemre hivatkozással benyújtott kérelem tekintetében.

Tiszagyulaháza, 2021. március 23.

**Mikó Zoltán**

polgármester